Papersnake/gushiwen huggingface dataset:
瑞应甘露诗
金幼孜（明代）

圣皇御宇四海清，际天极地俱来庭。诞敷德教及遐迩，重熙景运昭文明。

九重端拱成至治，恩泽汪洋悉沾被。至和薰蒸盈两间，上瑞奇祥日相继。

永乐已亥维仲冬，天乳明润当太空。孝陵峨峨霄汉上，甘露又降松柏中。

弥柯布叶总醲郁，绚彩流光满山谷。遥看宛若缀蠙蛛，近睹犹如屑琼玉。

千林万树动晴辉，天风吹香袭人衣。絪缊本是和气结，璀璨不逐朝阳晞。

数日霏微亘朝夕，湛湛瀼瀼厚愈积。天酒空闻自古传，神浆始向今时得。

臣民庆抃传京师，东宫采撷心更怡。玉壶盛取献天子，囊以文锦登丹墀。

金门洞开赡黼扆，龙颜悦怿称绝美。当殿传宣赐近臣，满朝动色怀深喜。

须臾分赐遍得尝，全觉饴饧难比方。岂犹心神益清爽，顿使疲薾臻平康。

臣闻桢祥不易致，萃美凝英逢盛世。圣德巍巍治道隆，灵贶骈蕃出天意。

庆云焕耀映皇都，寿星夜粲天南隅。瑞光郁郁成五色，弥满宫城绕帝居。

嘉禾瑞麦纷薿薿，麒麟驺虞灵囿里。京树乌翔色似霜，仙井泉流甘若醴。

还看玉兔贡紫宸，毛质漆黑诚可珍。煌煌瑞牒难备录，又见甘露来兹辰。

皇心乾乾尚谦抑，德配轩尧与天一。上帝景命重眷顾，太祖神灵永昭格。

小臣拜进甘露篇，嵩呼蹈舞玉阶前。皇图圣寿同天地，陛下鸿名万古传。
上林春雨图为御史罗亨信赋
金幼孜（明代）

上林竹深绿如箦，滃然一片潇湘色。春雨溟濛天际来，净洗琅玕澹空碧。

恍疑白昼鬼神惊，散作碎玉声琮琤。浓深半隐玄豹色，苍翠低含紫凤翎。

忽然云雾生眼底，似觉阴生带秋意。乃知画者妙入神，力斡天机有如此。

知君爱竹非寻常，写入图画情难忘。岁寒节操慎自保，凛凛应同御史霜。
感慕别母
杨克彰（清代）

十载羁宦身，经年别慈母。问安藉双鱼，奉侍赖子妇。

母氏多圣藉，爱我情独厚。念我微露沾，勖哉慎操守。

奈何岁乙未，汉家珠崖负。人心皆恐惧，纷纷皆避纣。

母子难俱逃，东望徒回首。感叹每涕零，莫赎百年咎。

方悔不如农，犹得耕陇亩。但知菽水欢，不作牛马走。

母容常彷佛，母音如出口。中视梦母来，顾盼呼某某。

誓将奉母归，晨夕随左右。儿读母必怡，母然儿放否。

缅怀倚闾时，寸心复何有。
定山虎跑泉和韵
葛敏求（宋代）

几年埋塞称筠根，虎识灵源为剖分。僻处旧应无客到，遗踪久剖使人闻。

细穿幽窦声投石，猛出层岩冷喷云。赖有贤侯精鉴在，图经补缉得完文。
奉和九月九日登慈恩寺浮屠应制
岑羲（唐代）

宝台耸天外，玉辇步云端。日丽重阳景，风摇季月寒。

梵堂遥集雁，帝乐近翔鸾。愿献延龄酒，长承湛露欢。
似史和甫传清
陈著（宋代）

翩翩鹤往还，高眼看尘寰。
家世崔卢上，风流晋宋閒。
开门种桃李，落笔动江山。
勋业时来做，青春赢得閒。
再次韵四首
陈造（宋代）

新酿开缸渌蚁浮，旧辞仍缺唾壶讴。
宦涂要处难插手，诗社丛壶常引头。
倒载肯陪山简醉，反关莫厌孟公留。
秋田粗可供佳客，不比封君亦素侯。
养晦堂记
曾国藩（清代）

凡民有血气之性，则翘然而思有以上人。恶卑而就高，恶贫而有富，恶寂寂而思赫赫之名。此世人之恒情。而凡民之中有君子人者，率常终身幽默，黯然退藏。彼岂与人异性？诚见乎其大，而知众人所争者之不足深较也。

盖《论语》载，齐景公有马千驷，曾不得与首阳饿莩挈论短长矣。余尝即其说推之，自秦汉以来，迄于达官贵人，何可胜数？当其高据势要，雍容进止，自以为材智加人万万。及夫身没观之，彼与当日之厮役贱卒、污行贾竖营营而生，草草而死者，无以异也。而其间又功业文学猎取浮名者，自以为材智加人万万。及夫身没观之，彼与当日之厮役贱卒，污行贾竖，营营而生，草草而死者，亦无以甚异也。然则高位而获浮名者，自谓辞晦而居显，泰然自处于高明。曾不知其与眼前之厮役贱卒，污行贾竖之营营者行将同归于澌尽，而毫毛无以少异。岂不哀哉！

吾友刘君孟容，湛默而严恭，好道而寡欲，自其壮岁则已泊然而外富贵矣。 既而察物观变，又能外乎名誉，于是名其所居曰养晦堂，而以书抵国藩为之记。

昔周之末世，庄生闵天下之士湛于势利，汩于毁誉，故为戒人以暗默自藏，如所称董梧、宜僚、壶子之伦，三致意焉。而扬雄亦称：“炎炎者灭，隆隆者绝。高明之家，鬼瞰其室。”君子之道，自得于中，而外无所求。饥冻不足于事畜而无怨；举世不见知而无闷。自以为晦，天下之至光明也。若夫奔命于烜赫之途，一旦事尽意索，求如寻常穷约之人而不可得，乌睹可谓焜耀者哉？予为备陈所以，盖坚孟容之志；后之君子，亦观省焉。
西峰即事献沈大夫
赵嘏（唐代）

松竹闲游道路身，衣襟落尽往来尘。山连谢宅馀霞在，

水映琴溪旧浪春。拂榻从容今有地，酬恩寂寞久无人。

安知不及屠沽者，曾对青萍泪满巾。
偈十六首
释行瑛（宋代）

明眼底人眼碍，悟心底人被心碍。
证道底人被道貌岸然碍，达法底人被法碍。
何谓如此不见道，金屑虽贵，
落根成翳。要得高步大方，
直须去此四碍。
史魏公东湖别墅二首
刘应时（宋代）

云抹山容疑泼绿，月涵波影自摇金。
丈夫出处如云月，猿鹤安能识此心。
送林熙之诗五首 其一
朱熹（宋代）

君行往返一千里，过我屏山山下村。浊酒寒灯静相对，论心直欲到忘言。
金刚随机无尽颂·标经题目
释印肃（宋代）

般若真微妙，无相为宗要。
无住元为体，十方皆昭耀。
研穷理趣长，堆卷积山冈。
言言不及，一口吸西江。
方言称智慧，真人本无位。
出入面门间，参方还了利。
喻法比金刚，万邪岂可当。
不坏超今古，日久共行藏。
彼岸波罗蜜，清光穿白日。
镜中不乱光，虚空无鸟迹。
经文华贯行，破有作法王。
连年心苦念，不悟枉时光。
谁知远烟浪，孤帆一片张。
穿却虚空鼻，不著更参详。
别有好思量，满目足风光。
钓船依旧放，不见谢三郎。
即事 其四
李彭（宋代）

我觏之子秉周礼，要使诸儒识汉仪。侧席求贤天子圣，未容泽畔吊湘累。
满江红·豫章滕王阁
吴潜（宋代）

万里西风，吹我上、滕王高阁。正槛外、楚山云涨，楚江涛作。何处征帆木末去，有时野鸟沙边落。近帘钩、暮雨掩空来，今犹昨。
秋渐紧，添离索。天正远，伤飘泊。叹十年心事，休休莫莫。岁月无多人易老，乾坤虽大愁难著。向黄昏、断送客魂消，城头角。
春燕
刘兼（唐代）

多时窗外语呢喃，只要佳人卷绣帘。大厦已成须庆贺，

高门频绣莫憎嫌。花间舞蝶和香趁，江畔春泥带雨衔。

栖息数年情已厚，营巢争肯傍他檐。
遣意 其三
仇远（元代）

宦游今倦矣，岁晚意何如。腊雪不到地，春风先满闾。

邻翁寒乞炭，溪女晓供鱼。多有梅花处，吾将卜隐居。
送吴学正之留都武学
边贡（明代）

振铎敷文教，迁阶得武庠。讲筵环胄子，官舍接宫墙。

树隐台城古，江连石埭长。相期共临眺，嘉候及重阳。
沁园春 为杜左丞寿
张野（元代）

勇退归来，一担乾坤，十年息肩。柰东山安石，岂容高卧，洛中司柰，须再调元。车拥蒲轮，杖扶灵寿，琴瑟更张为解弦。人都道，果功成霖雨，泽润无边。河汾闲气生贤。算甲子、才同绛县年。更太公八十，出膺熊虎，武公九十，入戴貂蝉。梅信春香，槐阶日暧，数到庄椿岁八千。持杯寿，寿文章宰相，廊庙神仙。
题韩侂胄旧第
国子监生（宋代）

掀天声势祗冰山，广厦空余十万间。
若使早知明哲计，肯将富贵博清闲。
雪梅香
柳永（宋代）

景萧索，危楼独立面晴空。
动悲秋情绪，当时宋玉应同。
渔市孤秋袅寒碧，水村残叶舞愁红。
楚天阔，浪浸斜阳，千里溶溶。
临风想佳丽，别后愁颜，镇敛眉峰。
可惜当年，顿乖雨迹云踪。
雅态妍姿正欢洽，
落花流水忽西东。
无憀恨，相思意，尽分付征鸿。
曹直夫水石短轴二首
刘应时（宋代）

奔流出峡响如雷，笔力浮天亦壮哉。
吴蜀兴亡千古恨，白鸥时逐良花来。
酬乐天
元稹（唐代）

放鹤在深水，置鱼在高枝。
升沉或异势，同谓非所宜。
君为邑中吏，皎皎鸾凤姿。
顾我何为者，翻侍白玉墀。
昔作芸香侣，三载不暂离。
逮兹忽相失，旦夕梦魂思。
崔嵬骊山顶，宫树遥参差。
只得两相望，不得长相随。
多君岁寒意，裁作秋兴诗。
上言风尘苦，下言时节移。
官家事拘束，安得携手期。
愿为云与雨，会合天之垂。
咏史
施士洁（清代）

百胜岂能当一败，拔山盖世亦粗材。淮阴胯下圯桥履，负重都从忍辱来。
宪使魏青崖惠拄杖坚多节而色尚黄惟额用白立
陈杰（宋代）

三尺青蛇冷剑铓，百跗委蜕像生黄。
分来上界金神节，坚起平生铁脊梁。
千步已穿萝迳月，一棱犹带柏台霜。
小烦拄到王码坛了，归化为龙亦未量。
题董太初画时太初客死天台
钱宰（明代）

有客泊舟沧水湾，卧吹铁笛非人寰。小溪白石乱如齿，平地双松高似山。

丹丘赤城久为客，沃州天姥何曾还。嗟哉董生不复见，安得致身图画间。
送归德太守张信卿诗
靳贵（明代）

黄河之水天上来，孤城归德当其灾。耄倪往往化鱼鳖，官府其其生蒿莱。

水头低者已十丈，俯视城中翻作杯。产蛙沈灶乃常事，此民此地真危哉。

城边父老泣相语，黄河之水有时去。争如官吏险于河，暴敛强征谁敢拒。

鬻男质女尚催科，平地黄河可奈何。黄河不治民不死，若治黄河死更多。

传语州民莫怨煎，新来太守才且贤。豺狼敛迹河伯遁，行见击壤歌尧年。
晚对亭
虞亿（宋代）

落日下青嶂，归云独未安。
倚杖无言久，夕阴生翠寒。
平旦
释文珦（宋代）

平旦气偏清，境界复深窔。
初日上东溟，高峰最先照。
会意发长吟，何似苏门啸。
不必谐宫商，自是山中调。
春日即事
李弥逊（宋代）

小雨丝丝欲网春，落花狼藉近黄昏。
车尘不到张罗地，宿鸟声中自掩门。
还嘉兴视玉初疾 其三
劳乃宽（清代）

杨柳湾头噪晚鸦，金陀故里夕阳斜。庄严独有精严寺，却少墙阴梓树花。
赠许德容
卞荣（明代）

少年赤手能缚虎，踏遍东华软红土。
缠头百万轻买笑，挽弓两石漫好武。
江南风月谁平分，拂衣归卧龙山云。
姑苏台下为别墅，招要三友咏五君。
金屏如花人去早，北里薰天迹如扫。
平章不必唤张侯，来往风流成二老。
李后主童谣
佚名（唐代）

索得娘来忘却家，后园桃李不生花。

猪儿狗儿都死尽，养得猫儿患赤瘕。
郡以闵雨劳民曹颜若春有祷於仰山塔诚念感格
程公许（宋代）

鹊尾炉香半未灰，古潭瞥地撼风雷。
单车陟降固劳止，万壑喧风亦壮哉。
高廪正须端策验，应门已报送诗来。
忧时更愿人才富，重与南山咏有台。
题墨竹便面送郭判簿
童轩（明代）

丛碧分香出上林，清风高节等南金。相看犹带霜台操，肯向炎荒易素心。
台湾八咏
张琮（宋代）

台阳胜概数沙汀，极目烟波夜未冥。岸岸渔舟依浅碧，层层灯火映遥青。

光分鹿耳重门燧，影倒沧洲满地星。幕府无劳巡羽骑，贡球久已奉王庭。
次韵邓州范仲成秘校见寄
邹浩（宋代）

落笔文章真宋玉，八面纵横欺炙毂。潜藏头角卧南阳，刖足岂是王骀辱。

每嗟愚贾谩操金，他日辛勤只书簏。丈夫事业会惊人，谁知范叔成张禄。

相逢怜我再齑盐，不羡高门厌粱肉。追惟吴国旧时踪，山澹晴烟水输渌。

几年嵇阮作参商，漠漠茂林空自竹。欢然一笑换凄凉，端遇牛公容杜牧。

尔来日月更中天，未应寂寞餐秋菊。
念奴娇
京镗（宋代）

蟆颐江畔，问收拾多少，山光水色。此是朝宗东去路，准拟鸣鼍色鷁。儒馆英游，侯藩贤望，便合还丹极。九重渴想，甘泉闻道虚席。
因念北阙同朝，西州联事，久矣心相得。邂逅天涯拼一笑，洗我尘胸俗臆。报国无功，归田有兴，寤寐松坡侧。他时音问，且凭来信鳞翼。
送任克家归皖江时将遏选
陈恭尹（清代）

秋来往往动归思，陆贾装中半是诗。鸿雁声高相别处，凤凰池好待飞时。

乘车载笠将何日，楚尾吴头更对谁。想得到家初雨雪，岭梅先有寄人枝。
四圣观
高似孙（宋代）

水明一色抱神州，雨压轻尘不敢浮。
山北山南人唤酒，春前春敢客凭楼。
射馆暗花投扆，下鹄池深柳拂舟。
白发邦人能道旧，君王曾奉上皇游。
宫词 其四十七
周彦质（宋代）

便殿时时燕二王，吾君亲睦似陶唐。寂寥棠棣留芳后，盛事应传入雅章。
高宗明堂前朝献景灵宫十首
真宗（宋代）

洋洋降临，肃肃布列。
熙事既成，嘉笾告弃。
九天下储庆，垂祐无缺。
寐明寐昌，绵绵瓜{左瓜右失}。
哭刘言史
孟郊（唐代）

诗人业孤峭，饿死良已多。相悲与相笑，累累其奈何。

精异刘言史，诗肠倾珠河。取次抱置之，飞过东溟波。

可惜大国谣，飘为四夷歌。常于众中会，颜色两切磋。

今日果成死，葬襄之洛河。洛岸远相吊，洒泪双滂沱。
奉试冷井诗
孙欣（唐代）

仙闱井初凿，灵液沁成泉。色湛青苔里，寒凝紫绠边。

铜瓶向影落，玉甃抱虚圆。永愿调神鼎，尧时泰万年。
寄龚大章
张倬（明代）

半生心迹任虚舟，风雪飘萧一弊裘。
独抱龙门太平策，沧浪亭下看沙鸥。
送圣民出城即事
张耒（宋代）

东风堤上送行人，渐出城来渐少尘。
柳色已深花又落，客来下马独伤春。
和季弟韵二十首
刘克庄（宋代）

村有数家无百廛，小轩送目到鸿边。
青牛曾动半空紫，白凤端为一卷玄。
上世架签犹万轴，太平斗米只三钱。
课童更渫墙西井，拟学苏仙赋乳泉。
冬日同诸子游北园
黎国衡（明代）

沿溪寻路得閒园，霜后长林叶尚存。地僻不妨游客少，山深始尚野人尊。

池寒水落留孤石，日午烟睛见远村。坐久欲谈尘外况，鸟依深竹静无喧。
清凉台
黄居石（明代）

清凉台畔怯登临，金谷园荒野色侵。风曳舞衣云尽散，露寒歌扇月空沉。

千年艳骨埋秋藓，一片香魂泣暮林。莫道娉婷容易死，明珠难买坠楼心。
永庆寺松风亭
董天吉（宋代）

长松荫禅宇，柯叶何橚槮。
清风一披拂，奏作绿绮琴。
虬龙舞空祠，鸾凤相与吟。
众籁起幽听，太虚本沉沉。
悠然亭中人，宴坐欢妙音。
心闻得深悟，明月生东林。
戒诗
田志隆（清代）

岁岁征尘类转蓬，青藜无分悔雕虫。直须老去何曾细，未必穷来便得工。

江上漫寻枫叶冷，梁间休觑燕泥空。数茎髭断腰围瘦，拟倩残毫退梦中。
喜二谢至
曾灿垣（清代）

幽梦不相期，开门适所思。楼当山缺处，客到酒香时。

乱草十余步，闲花三两枝。忍看今夜月，已隔柳阴迟。
冬至后数日，斋中山茶红白一时齐开
郑用锡（清代）

黍谷春回后，曼陀绽晓霜。门庭方有烂，花事正相当。

分朵红和白，连枝色并香。应无形尹妒，想是虢韩行。

玉茗先生宅，丹砂仙子裳。一丛深爱护，倩尔为催妆。
荆州新秋病起杂题一十五首。病起见闲云
齐己（唐代）

病起见闲云，空中聚又分。滞留堪笑我，舒卷不如君。

触石终无迹，从风或有闻。仙山足鸾凤，归去自同群。
葛惟善尝托人求虎跑泉诗附赠潘谷墨铜雀砚墨既不至砚亦云碎因谢此
沈周（明代）

惭愧高怀记项斯，开缄空感十年私。
墨亡潘谷烟澌外，砚破铜台瓦裂时。
马德未忘千里惠，虎泉终补一篇诗。
何当握手吴门笑，共付浮沈与不知。
偈颂一百六十首 其一一○
释宗杲（宋代）

老胡九年话堕，可惜当时放过。致令默照之徒，鬼窟长年打坐。

这一个，那一个，更一个。虽然苦口叮咛，却似树头风过。
临封杂咏 其二
田开（宋代）

我爱临封好，诗人兴味长。岭南蕉子国，海上荔枝庄。

民有百年寿，家藏十种粮。宦游无远近，乐处是仙乡。
海棠坞
赵蕃（宋代）

尝哦坡老诗，未识柯山坞。
想像亦好园，规摹自渠取。
送僧
释法具（宋代）

滩声嘈嘈杂雨声，舍北舍南春水平。拄杖穿花出门去，五湖风浪白鸥轻。
次韵苏必强见寄
李新（宋代）

不知暗室鬼揶揄，曾入鱼凫伴蠹书。分背雁音清汉远，动帘风竹故人疏。

小桃烟老三年树，白马原空百两车。消去泪流冰箸若，待凭浊酒一樽馀。
十叠
刘克庄（宋代）

珠树无多攀不已，珊瑚有尽采无穷。
海神上诉天公怒，似怕龙宫宝藏空。
贺新郎·桂隐传杯处
张鎡（宋代）

桂隐传杯处。有风流、千岩韵胜，太丘遗绪。玉季金昆霄汉侣，平步鸾坡挥麈。莫便驾、飞帆烟渚。云动精神衡岳去，向君山、帝乐锵韶濩。兰艺畹，吊湘楚。南湖老矣无襟度。但尊前、踉跄醉影，帽花颠仆。只恐清时专文教，犹贷阴山狂虏。卧锦帐、貔貅钲鼓。忠烈前勋赍万恨，望神都、魏阙奔狐兔。呼翠袖，为君舞。
澎湖 其二
张五典（明代）

澳口新晴日未斜，拍天碧水浸红霞。拨船三板乘风软，礁屿东西拣石花。
题览胜亭
韩琦（宋代）

极目知何胜，东西矗万岑。天虽限夷夏，人自失喉襟。

远木已秋色，乱云犹夕阴。清风谁会我，太息抚霜镡。
湖湘路中见梅花寄子开 其三
彭汝砺（宋代）

不问萧条风雨辰，一花自与物为春。如云不比东门女，若雪岂非姑射人。
明熹宗御用小斧歌
吴嘉泉（清代）

当头委鬼窃国柄，弄权猖獗比枭獍。朝廷太阿方倒持，宫中斧枭尚用命。

德陵聪智天所授，用贤枘凿不相凑。枫宸俨然居肆列，至尊亲自试雕镂。

髹几丹漆摩精莹，御园伐木声丁丁。此斧虽小斲削甚，坐令完社危刀兵。

杨左冤死伤其手，国家利器空无成。呜呼用人用物良不易，古来天子戒游戏。
柘枝
章孝标（唐代）

柘枝初出鼓声招，花钿罗衫耸细腰。移步锦靴空绰约，

迎风绣帽动飘飖.亚身踏节鸾形转，背面羞人凤影娇。

只恐相公看未足，便随风雨上青霄。
冬日放言二十一首
张耒（宋代）

小儿喜学书，满纸如涂鸦。
老妇寒不绩，当户理琵琶。
樽中有神物，快泻如流霞。
三杯任兀兀，冻脸生春华。
赠虚谷倪医士
何梦桂（宋代）

采药山中不记秋，朅来卖药驾青牛。劝君莫入长安市，恐被旁人识伯休。
和雁湖先生病起自警八章
程公许（宋代）

葆光悟老子说，游仙续景纯诗。
木铣可使石透，盘水犹严手持。
和刘右司见寄六绝一律
吴潜（宋代）

小儿亦解挽公留，知有人閒第一流。
老我相思无尽藏，临风一日几搔头。
二月归田舍作四首 其四
谢应芳（元代）

飞刍挽粟未能休，嗟我乡邻日夜忧。何事群凶■猖獗，半年诸将拥貔貅。

桃花过雨红颜老，杜宇伤春血泪流。堪笑腐儒无可用，下帷依旧说春秋。
近吟
卫宗武（宋代）

晚年打透利名关，十载尤欣老得閒。
拟约绮园为隐侣，却愁无处觅商山。
句 其一
董乂（宋代）

缥渺烟中渔父桨，坡陀山上使君衙。
和李公择赴历下道中杂咏十二首 下邳黄石公
苏辙（宋代）

圯下相逢南北人，三邀不倦识天真。
十年却见谷城下，寂寞同收一梦身。
观山刑鹅夜归
陈造（宋代）

巢鹊枝蜩已罢鸣，风声露气可胜清。
人谙浅濑安然度，月隔高林未肯明。
却乱宿云寻去路，渐因更鼓辨孤城。
谁知岁事关心切，翻忆冲泥傍险行。
寄邦佐弟归乡
姜特立（宋代）

冯公岭上翠摩空，下视群山千万重。
想得行人归意速，又穿云树过前峰。
次韵谢兄立春戏拟春帖子
方岳（宋代）

泉脉晴融太液池，内人初晓玉参差。
东风认得农祥正，吹作丰年御制诗。
再寄李司农二首 其一
周紫芝（宋代）

不作徽州梦，空吟楚水边。仓皇相别日，欢喜得书年。

客有谁投辖，诗应我执鞭。长安望归日，消息几时传。
过淀湖
董纪（明代）

舟前白鹤孤，相引过平湖。时景莺花月，烟村水墨图。

朦胧山似有，浩荡地如无。天与东风便，帆开十幅蒲。
壬午春偕侄孙菊园泛舟盛泽至分防署内访汪竹轩长史舟次因赋七律六首 其四
安昶（清代）

夜泊清溪皓月明，万花飞舞暮烟横。文昌高阁窗前立，武帝威风橹后生。

村犬不惊知政肃，庭罗张处布仁声。主翁却赋归来晚，漏尽铜龙已五更。
早秋西归有怀
刘威（唐代）

求归方有计，惜别更堪愁。上马江城暮，出郊山戍秋。

暗销何限事，白尽去年头。莫怪频惆怅，异乡难再游。
送李学士使北
司马光（宋代）

征盖霜空迥，飘摇迎塞鸿。
虏牙侵海角，汉节下天中。
酒薄阴山雪，裘寒易水风。
边声不可听，归思浩无穷。
古风十首 其六
赵孟頫（元代）

秋风吹庭树，故叶纷以队。明月耿夜长，草虫促经纬。

四序苦不淹，少壮何足贵。展转复展转，寤辟不能寐。

昔为闺中秀，今作市门鄙。岂无膏与沐，甘心得憔悴。
题郝内翰书所作梦观琼花赋后
张翥（元代）

钓鱼山前龙上天，武昌城外走蜀船。老奸欺国驰露布，使者坐蜀吞雪毡。

溃兵一夜甲填水，血污木棉花下鬼。岂知老仙方卧游，鹤背天风扶梦起。

颓云抉月光西流，玉箫声断江声愁。露华泣尽琼树死，广陵春色寒于秋。

百年遗赋人争重，劲墨遒毫精爽动。节旄零落喜生还，回首江南已如梦。

花神换根春更芳，想像月色扃馀香。楚招无人青鸟去，公不少留涕泗滂。
赠别子瞻
沈辽（宋代）

平生雅游眉阳客，五年不见须已白。借田东坡在江北，芟夷蓬已自种麦。

相逢不尽一樽酒，故态那复论欢戚。手抱阿武劝馀沥，维摩老夫失定力。

老夫寂寂出三湘，更欲卜居池水阳。薄田止须数十亩，田上更树麻与桑。

老来正苦迫生事，清明虽近犹可秧。罢亚若可博乾麨，以无易有遥相望。

我舟即行不可驻，欲卜后会诚茫茫。他时有信若可寄，不用辛苦为诗章。
赴章陵酬李卿赠别
钱起（唐代）

一官叨下秩，九棘谢知音。芳草文园路，春愁满别心。
竹枝歌 其四
孙嵩（宋代）

汹浪砰雷蛇饮溪，阴崖天暗虎丘泥。万里中原那有此，怜君更过鬼门西。
杂感
陆游（宋代）

世事纷纷无已时，劝君杯到不须辞。
但能烂醉三千日，楚汉兴亡总不知。
初秋神泉送别邑侯谢镇宇北归三首 其三
饶与龄（明代）

楚地才名公最贤，绾章念载鳄江边。方占驯雉徵三异，讵谓飞凫各一天。

水涨蒹葭思暮雨，亭垂杨柳带秋烟。此身处处堪酬国，伫听芳声海内传。
河亭独酌寄林次中
孔平仲（宋代）

沙岸朝来雨乍晴，东风舒卷柳条轻。消愁亦有旗亭酒，谁与当樽唱渭城。
题倪元镇纨扇
李孝光（元代）

野水见落日，幽人殊未还。白云满洲渚，搔首问青天。
偈六十三首
释道宁（宋代）

妙孤峰顶，竟日不逢。
菩提场中，随处合会。
孰谓祖师关棙险，等閒拈出与人看。
次韵王巩见寄
苏辙（宋代）

池上轻冰暖却开，迎春送腊仰衔杯。
君家有酒能无事，客醉连宵遣不回。
诗就滴消盘上蜡，信来飘尽岭头梅。
商丘冷坐君知否，瓶罄应须有耻罍。
过宝应湖
陈烓（明代）

平湖积水澹悠悠，远树溟濛映碧流。千载乾坤浮日夜，一川芦苇自春秋。

鸟从夕照空中没，鱼向晴波镜里游。安得飘然无俗累，狂歌散发棹扁舟。
本诚文光勿欺见过饮予偶成兼呈丹山家兄
方献夫（明代）

正苦深山入未深，春来花鸟费招寻。小车时复来康节，抱瓮终当老汉阴。

村酿可堪留客醉，山歌谁共赏樵音。明朝期把黄云杖，去了罗浮百负心。
偈颂七十六首
释师范（宋代）

龙蛇混杂，凡圣交参。
儱儱侗侗，颟颟顸顸。
山花落
郭之奇（明代）

空山亦自花，花落倍堪嗟。何风何太迷，不忍何光天一涯。

花知何欲去，何亦不能为花虑。一片从风一片留，留向空山有何处。
龚子敬同游桃花坞赵中时适至
郭麟孙（元代）

麦光晓郭摇香浪，花气浮空散紫霞。小院碧桃留客醉，隔林修紫又谁家。

清明过了春将暮，浊酒倾残日又斜。一笑相逢诚不易，人生看得几韶华。
送俞括知贡州
陆佃（宋代）

太守官清著破衫，祇应泉水误名贪。遥知雁足书难到，州在衡阳尽近南。
再次韵四首
陈造（宋代）

诗愁磨尽鬓边青，玄钥无施闭理扃。
牛渚锦官祠庙古，瓣香傥格在天灵。
山居杂诗九十首 其三十六
曹勋（宋代）

尘境得闲适，尘事从如麻。且发蟹眼汤，一试鹰爪芽。

萧萧衲帔冷，泠泠心境嘉。坐久若为侣，清月上梅花。
真药物颂
周无所住（宋代）

天地之先，无根灵草。
一意制度，产成至宝。
净信院
陈岩（宋代）

来自青松翠竹关，秋风吹帽醉醒间。
纷纷遮眼尘如海，拈起毫端又说山。
月上人还西湖
宋无（元代）

南峰归度夏，旧业在烟霏。
半夜闻清声，一灯明翠微。
云罗寻寺远，猿狖见人稀。
想到经行处，天花绕锡飞。
江南逢李龟年
杜甫（唐代）

岐王宅里寻常见，崔九堂前几度闻。
正是江南好风景，落花时节又逢君。
满江红（送西叔兄之官成都）
魏了翁（宋代）

逢著公卿，谁不道、人才难得。须认取、天根一点，几曾休息。未问人间多少士，一门男子头头立。只其间、如许广文君，谁人识。

冠盖会，渔樵席。豪气度，清标格。要安排稳当，讲帷词掖。蜀泮堂堂元不恶，犹嫌偏惠天西壁。嘱公卿、著眼看乾坤，搜人物。
水调歌头·明月浸瑶碧
李处全（宋代）

明月浸瑶碧，河汉水交流。偏来照我，知我白发不胜愁。客里山中三载，枕上人间一梦，曾忆到瀛洲。矫首蓬壶路，两腋已飕飕。记扁舟，浮震泽，趁中秋。垂虹亭上，与客千里快凝眸。看剑引杯狂醉，饮水曲肱高卧，鹏鷃已同游。起舞三人耳，横笛唤沙鸥。
水云游 韩公索叹世
王哲（金朝）

且听且听。汨汨尘劳，如何得醒。女男是、玉＊金枷，把身躯缚定。百年韶景风灯影。怎留他光莹。早悟斯、疾速修行，永完全性命。
喻卖松者
释智圆（宋代）

莫嫌人不买，人亦爱苍翠。
却是岁寒根，难种尘埃地。
且归栽润底，映水成嘉致。
他年苟合拱，采取不我弃。
天子建明堂，此为栋梁备。
补蜀汉铙歌十二首 其二 顾隆中
胡应麟（明代）

顾隆中，一顾再顾三顾何从容。千秋载睹明扬风。

君臣契合鱼水同。莘野币交汤匪躬。渭川一见罗非熊。

何如三顾勤隆中。惜哉炎烬嘘残虹。创业未半中道终。

三分鼎足宁称雄。
书陶潜醉石
王贞白（唐代）

片石陶真性，非为麹糵昏。争如累月醉，不笑独醒人。

积叠莓苔色，交加薜荔根。至今重九日，犹待白衣魂。
送天长县学教谕孙允诚任满归金陵
成廷圭（元代）

忆昔君方少年日，文帝潜宫曾一识。龙飞上天不可扳，图画空馀两奇石。

闭户读书三十秋，一线为官十领职。天长令尹莫我知，苜蓿朝盘胜肉食。

三年官满来扬州，僦屋正近横江楼。门前车马日如市，谈经讲易皆公侯。

公侯满座即沽酒，典却箧内青鼯裘。乡心苦忆长干里，明日君当渡烟水。

中山李桓文中雄，乃是君之渭阳氏。深衣再拜如母存，故宅重归令客喜。

岂无旧业问松筠，亦有清辉照桑梓。青云熟路君何如，白发沧江吾老矣。
越州歌二十首
汪元量（宋代）

甲子初秋柳宿乖，皇天无雨只空雷。
正当七月初三夜，帝劝长星酒一杯。
偕朱光山诸友登焦山寺
梁孜（明代）

几年京口三山梦，乘兴招携得暂游。云起半江浮远岫，月明千里落寒流。

僧扳绝顶看秋色，雁度轻阴下润州。一自焦公栖息后，何人洞里狎飞鸥。
寄曾运使
赵蕃（宋代）

携诗十载旧登门，一见长思阙细论。
岂忆犹蒙记名姓，故情仍许奉罍尊。
临分更俾传家集，请事于今行嫡孙。
傥有新闻幸无弃，素书无只报寒温。
愧陶
喻良能（宋代）

渊明在彭泽，到任八十日。
虽营三径资，未获公田秫。
珍重千金腰，不为督邮折。
拂衣赋归来，何异自投劾。
我生本樗散，山林久蟠蛰。
虽非渊明俦，颇亦慕幽迹。
偶然得一第，遂窃升斗秩。
未书蓝田考，已捧锦溪檄。
荒县饶逋负，催科费鞭抶。
强颜簿领间，忽复弥数月。
心焉愧渊明，俯首三叹息。
番江何时还，哦松聊自适。
又次曾端伯春日韵四首
郭印（宋代）

谁言堤柳胜江梅，荣谢纷纷付酒杯。
春去春归何足间，阳乌东出又西颓。
沔阳夜行
陆游（宋代）

夜发沔阳驿，坡陀冈阜重。
月斜欹帽影，霜重湿裘茸。
野岸鸣枯叶，烟林度晓钟。
梁州明日到，一笑解衰容。
咏声
韦应物（唐代）

万物自生听，太空恒寂寥。
还从静中起，却向静中消。
贺新郎
林正大（宋代）

生长湖山曲。羡君儿、呼吸湖光，饱餐山渌。世外不须论隐逸，谁似先生冰玉。自骨冷、神清无俗。我不识君曾梦见，炯双瞳、碧色光相烛。遗妙语，看不足。
生平高节难为续。到如今、凛凛风生，言犹可录。不作相如封禅藁，身後谁荣谁辱。争肯效、白头吟曲。好与水仙为伴侣，傍西湖、湖畔修修竹。时一酹，荐秋菊。
小水寺
赵汝鐩（宋代）

披雾入野寺，寒林响西风。
谁遣僧出迎，山鸟为我通。
染衣松露香，照眼岩花红。
聊此息尘虑，归骑毋匆匆。
木犀
史弥宁（宋代）

一段长长寂寞秋，著鞭芙菊尚包羞。
搀先饱绽黄金粟，不落西风第二筹。
赠徐岳峰少邃用邃翁韵二首 其一
邵宝（明代）

数月旬宣疏几通，南来忧思对山翁。祗缘萱幄迎非便，不谓薇垣养未隆。

老鹤正须惊独夜，冥鸿未许溯长空。北巡曾到苏门否，拜罢姚公拜邵公。
重游姑苏登黄氏旧楼
许穆（明代）

吴门烟柳绿参差，倚遍阑干有所思。
雨暗园林花落早，春寒帘幕燕归迟。
峨眉尚想台前月，鹤发空添镜里丝。
一曲悲歌吊陈迹，伤心不似旧游时。
霞
王周（宋代）

拂拂生残晖，层层如裂绯。天风剪成片，疑作仙人衣。
丘文定公挽词 其四
楼钥（宋代）

处事拘挛外，锄奸谈笑中。几年亡主将，全蜀赖明公。

畏爱盾衰日，清和夷惠风。屡书终不尽，诗意亦何穷。
偈二十二首
释洵（宋代）

安居无相大伽蓝，莫问前三与后三。
个里不容生一念，龙蛇猿鸟自相参。
中夜危坐雨声清甚
韩淲（宋代）

倦卧一榻上，展转不能寐。更听蟋蟀吟，时时风雨至。

披衣起趺坐，数息存妙寄。其生何用观，夜气吾已志。
寄孙朴
苏辙（宋代）

忆昔补官太皞墟，泮宫萧条人事疏。
日高鼾睡声嘘嘘，往还废绝门无车。
君为户曹畏简书，放怀疏懒亦似余。
相逢语笑夜踌躇，烹煮梨栗羞殽蔬。
官居一去真蘧庐，东来失计悔厥初。
夜闻桴鼓惊阎闾，事如牛毛费耘鉏。
违失真性従吏胥，目视紾臂邀徐徐。
羡君不出心自如，北潭秋水多鞭蕖。
青荷包饭蒲为菹，修然独往深渊鱼。
人生如此乐有余，胡为自投槛中狙。
拟赏花钓鱼诗 其二
彭汝砺（宋代）

琉璃宫殿云深处，锦绣池堂雨过时。鱼跃定名千岁鲤，花开多是万年枝。

恩流河汉波澜阔，春在蓬瀛日月迟。三十馀年无此会，今朝会见柏梁诗。
汉老弟寄和花发多风雨人生足别离韵十绝因和之 其七
虞俦（宋代）

三春已过二春了，十日那无一日晴。已是飘零成老丑，更怜行乐负平生。
虞美人第二体
齐景云（明代）

双涡红晕檀霞满。钿镜横波远。宿妆无奈是春前。

刘郎洞口谢娘船。思无边。

鹌鹑啄破赪桐叶。云掩圆蟾截。小楼回首绿烟迷。

微风半夜揭珠帏。认郎归。
二吕
刘克庄（宋代）

韩吕真乔木，蟠根与国同。
伯泰太史氏，子约大愚公。
上行杯
韦庄（唐代）

芳草灞陵春岸，柳烟深，满楼弦管。一曲离声肠寸断。

今日送君千万，红缕玉盘金镂盏。须劝！珍重意，莫辞满。

白马玉鞭金辔，少年郎，离别容易。迢递去程千万里。

惆怅异乡云水，满酌一杯劝和泪。须愧！珍重意，莫辞醉。
阅武堂
曾巩（宋代）

五朝坏冶归皇极，万里车书共太平。
胡马一闚光禄塞，汉家常疑羽林兵。
柳间自诧投营业乐，桑下方安佩犊行。
高枕四封无一事，腐儒何幸偶专城。
历代诗·秦
杨简（宋代）

始皇继周称皇帝，传子胡亥为二世。
子婴灞上降汉王，四十余年非久计。
偈颂五十一首 其三十四
释大观（宋代）

闹浩浩，静悄悄。古策风高，玉壶春晓。左顾无瑕，右盼已老。
道中景物甚胜吟赏不暇敬夫有诗因次其韵
林用中（宋代）

天外云端磬有声，道中景物信增新。
徘徊吟赏天将暮，好向平原问主人。
监造御茶有所争执
徐玑（宋代）

森森壑源山，注注壑源溪。
修修桐树林，下荫茶树低。
桐风日夜吟，桐雨洒霏霏。
千业高一青，一业千万枝。
龙在水底吟，凤在山上飞。
异物呈嘉祥，上奉玉食资。
腊馀春未新，素质蕴芳菲。
千夫{左口右上丰下石}登垅，叫啸风雷随。
雪芽细若针，一夕吐清奇。
天地发宝秘，鬼神不敢知。
旧制遵御膳，授职各有司。
分网制品目，薄尉监视之。
虽有领督官，焉得专所为。
初网七七夸，次网数弗差。
一以荐郊庙，二以沦宝夷。
天子且谦受，他人奚可希。
奈何贫渎者，凭陵肆奸欺。
品赏珍妙馀，倍称求其私。
初非狐鼠媚，忽变狼虎威。
巧计百不行，叱怒面欲绯。
再拜长官前，兹事非所宜。
性命若蝼蚁，蠢动识尊卑。
朝廷设百官，责任无细微。
所守傥在是，恪谨焉可过。
君一臣取，千古明戒垂。
以此得重劾，刀裾弗敢辞。
移官责南浦，奉命去若驰。
加首凤凰翼，雨露生光辉。
和外舅主簿公自为挽诗
黄溍（元代）

五十年前马上飞，青春如水去难追。一从玉树歌残后，数到黄粱梦觉时。

李贺元无楼可记，刘伶漫有锸相随。少须海上蟠桃熟，归簉仙班恐未迟。
入陂子迳
杨万里（宋代）

下一岭，上一岭，
上如登天下如井，人言个是陂子迳。
猿藤迳里井居民，陂子迳里井行人。
冷风萧萧日杲杲，露湿半青半黄草。
前日猿藤犹有猿，今此一鸟亦不喧。
树井红果草井蕊，縰有猿鸟将何餐。
两山如壁岸如削，一迳缘空劣容脚。
溪声千仞撼林岳，崖石欲崩人欲落。
来日长峰迳更长，陂子迳荒未是荒。
蒋家三迳未入手，岭南三迳先断肠。
周邑侯枉过村居
黄公仪（明代）

郎星行部及春和，老稚争迎睹玉珂。曲巷向逢仙吏寡，应门今报使君过。

为怜折节忘轩冕，何限留馨在薜萝。苍赤安危劳置问，保釐谁不望恩波。
赈沂南旋留别杨卓斋太守及郡幕诸君
唐锡晋（清代）

忽报盐河水骤干，改从航海溯沂川。惊涛掀舶愁无地，复岭穿沂别有天。

土灶晨炊饥易食，泥床夜宿倦无眠。艰危历尽曾何悔，要与灾黎策万全。
秋日焚香读书戏作
陆游（宋代）

世事无端自纠纷，放翁隐几对炉熏。
好官何恨输玄保，奇字犹须属子云。
婆律一铢能敌国，水沉盈握有兼斤。
闭门莫怪常终日，不是高人不遣闻。
拟古 其一
柯劭慧（清代）

朝采陌上花，夕玩庭中月。赏心亦何常，遇物即迁别。

人情旦夕亦，宠禄岂长托。颜阖逃鲁币，子搜恋丹穴。

寡虑物可遗，欣名道自阙。修身非外求，达生信可乐。
题招提院静照堂
吴申（宋代）

高檐飞远发辉光，向此心源默坐忘。岂忆布金抛旧地，便随飞锡起新堂。

竹间野鸽听斋鼓，湖上游人系夜航。却懊未能攀胜境，东南云下欲腾翔。
早春吴淞江小泛
姜玄（明代）

江边头白老为渔，手弄莲舟任所如。
不尽香风吹碧杜，雨山横黛夕阳初。
次韵苏公督两欧阳诗
陈师道（宋代）

吟声正可候虫鸣，酒面犹须作老兵。
岂有文章妨要务，孰知诗老自前生。
向来怀璧真成罪，未必含光不屡惊。
血指汗频终缩手，此怀端复向谁倾。
又用前韵和早梅二首
杨时（宋代）

星驭经行处，梅花忽已开。
只疑春信早，先拥使旌来。
嫩萼红初破，寒柯绿未回。
凌霜半含月，皎皎绝纤埃。
挽提宫知丞周公
喻良能（宋代）

妙龄驰誉满东吴，落笔骅骝走坦途。
四十年来鸣道学，一千人坦最群儒。
二松不负经纶志，三迳真成隐遁娱。
老我与君端莫逆，遗文时阅漫长吁。
前蜀王锴书妙法莲华经第一卷残叶三台郑尹出自琴泉寺圮塔同鱼门璞函作
吴省钦（清代）

墨华香簇《莲华》青，伪朝平章工写经。教圆义正树功德，梓州窣堵牢藏扃。

丙寅未月倒霹雳，梵夹灰烬啼杀灵。令君好事拾残叶，纸色黯淡光精荧。

武成三年字如漆，龙象拥卫栴檀馨。维唐中原遘末造，行歌机略难拘囹。

十军阿父坐延虎，公然作贼来郊坰。紫旗怒麾南寨破，此州入手开巍厅。

混元一图告符瑞，建号稳踞金床钉。两川割据国虽小，肯以身舍腾讥詅。

佛牙奉献典最秘，僧目抉进恩还停。尔时臣锴被殊遇，劝设写官签乙丁。

有来骨相似罗难，玉豪光涌祥麟廷，锴也染翰赞其象，清词丽句锵玲玎。

无端兔命受鹰制，水行仙者躬扆屏。畴咨六军判诸卫，而使戈甲惊祅{雷鬼}。

唐魂招来礼孔，圣镫观去辉微爧。从容笔谏竟何有，徒举觥令浮绿醽。

此州亦系幸游地，银汉曲许人间听。堂堂观察暗通款，可有替戾摇风铃。

东朝六万疾于卷，回鹘小队嗟竛{立丁}。降书至竟出公手，负荆舆榇天晦暝。

野狐泉边急敕到，坐视尔主罹严刑。知尔默邀大慈护，一行摺去身腰鞓。

区区忠孝让希济，赋诗吠主颜长頩。要其佥名乞归葬，伏锧几致膏青萍。

宗寿一言晚幸中，净福岂或资重冥。寿于文札等清绝，冲妙之观藏绦䋼。

何如此本阅人代，麻茶双眼回昽昤。直同屑金焕浓采，不藉针血沾余腥。

想当早朝暮归第，白藤笈子平头拎。霞光百番赐天府，眉砚安傍朱窗棂。

毒恼已蠲苾刍佩，妙明顿见琉璃瓶。伏梁闇槛庋藏永，谓仗白业贻欢宁。

塔成塔毁难逆料，放佚千百存奇零。其临唐讳笔不缺，与孟石经殊模形。

旧君旧国性根浅，雅藻空复翩亭亭。是经居尊品居首，庄诵万一昭聋瞑。

柳公度人褚遗教，谁若萤爝谁日星。塔砖残字傥容拓，更乞装示传遐龄。
送程公明
李新（宋代）

渐横碧落快秋风，回首云山几万重。
明夕长亭新梦破，乱鸦残月五更钟。
留题鉴远楼三首
李弥逊（宋代）

凭虚瞰碧与云浮，只有闲身尽日留。
更拟梦回还独上，来看残夜水明楼。
以同心之言其臭如兰为韵寄李子先
黄庭坚（宋代）

流水鸣无意，白云出无心，水得平淡处，渺渺不厌深。
云行不能雨，还归碧山岑。
斯人似云水，廊庙等山林。
偕子宣子灦启霖德符入西山看梅六首 其一
黄淳耀（明代）

漾舟清川涘，山气一以佳。朝暾射谷口，萧萧生烟华。

左林积繁霜，右渚挥白沙。客心大无赖，耳目生豪奢。
元巳
文彦博（宋代）

林花脉脉怯朝烟，雨隔兰庭曲水筵。欲买春花无定价，东风撩乱掷榆钱。
休沐
宋祁（宋代）

出休连日似山郎，坐有蛩毡沐有汤。
缸面酒华随日转，琴中松韵共风长。
宫卑宁为今无巧，愚极曾闻古是狂。
自顾支离身碌碌，补归囊被亦何妨。
颂古十八首
释师一（宋代）

鲁祖逢人面壁，老大慵懒追随。
后之参徒罔测，一向打瓦钻龟。
对酒作
陆游（宋代）

羡门安期何在哉？河流上泝昆仑开。
白云不与隐居老，孤鹤自下辽天来。
春江风物正闲美，绿浦潮平柁初起。
暮吹长笛发巴陵，晓挂高帆渡湘水。
世间万变更故新，会当太息摩铜人。
脱裘取酒藉芳草，与子共醉壶中春。
题潘鸿轩茂才百花卷
陈澧（清代）

拈出五色笔，齐开百种花。喧之沧海日，烂若赤城霞。

草木谁能状，诗书信有华。骚坛推巨手，莫认画师家。
秋中再至西湖荷花半残凄然有后时之叹纵步投夜归城中 其一
员兴宗（宋代）

未暇鸥前弄清泚，都缘帽底踏黄埃。荷花净尽有底急，不待商量细细开。
题秋崖小隐图
周密（宋代）

万壑秋明一径斜，满川霜叶胜春花。何人结屋松风里，丁卯桥边处士家。
登锦岩示若一若思平子
冯昌历（明代）

塔然片石坐崔嵬，四壁群峰拥翠来。一盏春醪浇块垒，岩花朵朵向人开。
鹧鸪天（离歌一叠）
韩淲（宋代）

只唱离歌一叠休。玉溪浮动木兰舟。如何又对云烟晚，不道难禁草树秋。

空脉脉，忍悠悠。绸缪终是转绸缪。相思相见知何处，记取新欢说旧游。
满庭芳·天风海涛
姚燧（元代）

天风海涛，昔人曾此，酒圣诗豪。我到此闲登眺，日远天高。山接水茫茫渺渺，水连天隐隐迢迢。供吟笑。功名事了，不待老僧招。
竹图二轴 其一 彭城一派
郑真（明代）

老可筼筜谷里游，大苏清梦绕黄楼。传神今有真仙笔，分得彭城一半秋。
鹧鸪天·山色晴岚景物佳
佚名（宋代）

山色晴岚景物佳。暖烘回雁起平沙。东郊渐觉花供眼，南陌依稀草吐芽。堤上柳，未藏鸦。寻芳趁步到山家。陇头几树红梅落，红杏枝头未著花。
多景楼
倪应渊（宋代）

狠石苍顽岁月遥，几人触境想英标。
欲知三国兴亡事，但看一江来去潮。
南土尘飞通岭海，中流砥立独金焦。
云山绕槛期深隐，不受刘安作赋招。
次韵德久
姜夔（宋代）

篱落青青花倒垂，避人黄鸟雨中飞。
西郊寂寞无车马，时有溪童卖菜归。
颂
释重喜（宋代）

地炉无火一囊空，雪似杨花落岁穷。乞得苧麻缝破衲，不知身在寂寥中。
绍熙壬子劝耕妙胜四首
陈造（宋代）

每愧敲榜办赋租，会心还喜劝耕初。
渠侬嗣飨金穰庆，老子长捐柱后书。
次韵仲殊雪中游西湖二首
苏轼（宋代）

夜半幽梦觉，稍闻竹苇声。
起续冻折弦，为鼓一再行。
曲终天自明，玉楼已峥嵘。
有怀二三子，落笔先飞霙。
共为竹林会，身与孤鸿轻。
秀语出寒饿，身穷诗乃亨。
禅老复何为，笑指孤烟生。
我独念粲者，谁与予目成。
次韵赵俞宣德石博山香台
曹彦约（宋代）

水骨苔痕洞穴开，龙腾波涌碧崔嵬。
烟云静向林中起，风雨飞从海上来。
江外庐峰倾瀑布，日边鳌顶对蓬莱。
几经后火今犹在，拂拭还看贮劫灰。
与客启明
刘筠（宋代）

秦痔从来易得车，郄枝今比我何如。
垂天借喻齐谐志，握火寻盟越绝书。
旭日西清云幄密，朔风南陌苇衣疏。
故山夜鹤空多怨，金屋人争诵子虚。
汪廷俊以诗送蒲笋次韵答三首 其三
王安中（宋代）

少陵惆怅渚蒲纤，赤米何妨对白盐。枯槁自怜还自许，长斋犹有舌根甜。
和赵章泉见寄二首 其二
刘宰（宋代）

平生暗里识曹刘，眼底谁为第一流。锦里正应推老杜，鲁人亦一说东丘。

骑驴颇忘推敲否，上马还能矍铄不。此去相思君会取，菊黄梅蕊上枝头。
雪中谱琴汪公子拉顾眉生同听
邝露（明代）

白门桃李月，绿绮凤凰弦。古调持秋竹，同云愁莫天。

岂期公子过，得并雒川妍。良夜为君故，移情私自怜。
留别友人书斋
喻坦之（唐代）

相见不相睽，一留日已西。轩凉庭木大，巷僻鸟巢低。

背俗修琴谱，思家话药畦。卜邻期太华，同上上方梯。
水龙吟·日迟风软花香
张绍文（宋代）

日迟风软花香，因人天气情怀懒。牡丹谢了，酴醿开後，红稀绿暗。慵下妆楼，倦吟鸾镜，粉轻脂淡。叹韶华迤逦，将春归去，沈思处、空肠断。

长是愁蛾不展。话春心、只凭双燕。良辰美景，可堪虚负，登临心眼。雁杳鱼沈，信音难托，水遥山远。但无言，倚遍阑干十二，对芳天晚。
偈颂一百零四首
释绍昙（宋代）

隰州佛放光，远射千峰顶。
锦镜冷交辉，瀑花寒斗影。
非虚非实，非色非空。
举世无人描邈得，只恁这个为流通。
用与可韵为湖亭杂兴十首 其六
吕陶（宋代）

弱柳低低舞岸，新蒲拂拂笼沙。贪向水边倾耳，不知纱帽攲斜。
十月能静饮于海棠花下唐同知适至因言昔在汉中十月海棠亦开用韵
牟巘（宋代）

贰车曾上汉中台，十月海棠无数开。万里相逢曾识面，双眵扫数更传杯。

高情共惜燕支晕，归梦还思滟滪堆。客去主人应卜夜，不妨唤取烛笼来。
客平昌两次皆苦霖雨拨闷成什
王汝璧（清代）

暗雨过亭午，羁愁连夜分。龙钟千个竹，狼藉一山云。

冷磷依檠动，奇鸧逼枕闻。晓看旧巾角，又是瘴霾薰。
咏鹤
胡宿（宋代）

独立青田刷羽仪，朱研丹顶雪裁衣。赋来自合凌清汉，仙去何曾识令威。

松盖露寒应有恨，蓬山云断未成归。旧巢寄在三珠树，待与还丹作使飞。
水调歌头 次王运使韵
京镗（宋代）

身去日华远，举首望长安。四年留蜀，那复有梦到金銮。

遥想将芜三径，自笑已穷五技，无语倚阑干。欲作天涯别，犹对俎尊闲。

秋意晚，风色厉，叶声乾。阳关三叠缓唱，一醉且酡颜。

聚散燕鸿南北，得失触蛮左右，莫较去仍还。后日相思处，烟水与云山。
偈颂一百三十三首 其一○九
释居简（宋代）

姜杏杯深恨未消，罚钱出院不同条。等闲放过丹霞后，打折乌藤也不饶。
和宋英叟二首
何梦桂（宋代）

圯上编书未出奇，有来相问重相规。
桑蓬自笑平生志，泡露谁能万世基。
閒去带鉏编露术，醉来呼酒赋江蓠。
青门待得瓜成熟，不似西山老伯夷。
卜居二首 其二
陆游（宋代）

南浮七泽吊沉湘，西溯三巴掠夜郎。自信前缘与人薄，每求宽地寄吾狂。

雪山水作中𤃩味，蒙顶茶如正焙香。傥有把茅端可老，不须辛苦念还乡。
致政杨图南佥判惠园亭石刻来索恶语寄题四首
周必大（宋代）

不向山林不背村，清江东畔邑东门。
雨馀徐步看山罢，植杖沙边试水痕。
次禹弼同游滕王园池之韵 其二
黄裳（宋代）

徘徊池上昔人非，不为劳生竟自迷。花下百年缘分满，月明谁听杜鹃啼。
次韵 其二
韩淲（宋代）

晴霭分明是画成，淡容轻态最关情。鸟声不尽蝉声起，花影才收竹影生。
次韵谢家载昭惠紫含笑一本二首 其二
林朝崧（清代）

珍重携锄槛外栽，娟娟泣露紫苞开。吴宫阿玉烟销久，今夜香魂步月来。
空山
刘孚京（清代）

独坐万缘起，空山非寂寥。市声腾野马，海色隐神鳌。

北望疑天醉，南来耐客嘲。天涯有芳草，魂断不须招。
山居十首
陈造（宋代）

涉世惯多遻，送欣惬此心。
鸡孙当岁稔，竹母值秋阴。
言配香粳软，行须绿影深。
继今摩腹去，风日更萧森。
雨过子约斋中听琴同子安作
皇甫汸（明代）

取适家园近，来忘风雨中。幽窗荆树引，别馆竹林通。

寂寞身俱是，沉冥意颇同。雅琴何以托，流水正无穷。
李山人以梦禅居士指写东坡诗意遗墨属题
法式善（清代）

太白以后东坡诗，仙乎仙乎出尘姿。近来更有梦禅老，以画为诗人不知。

夜中快读东坡句，朝起便写古松树。松下仙人谁见之，写出空山辟谷趣。

先生曰笔不如指，自我有之自我使。高傅既亡指画稀，问君何处得此纸。

此纸沦落尘埃中，苔花黯淡秋烟濛。万钱买归看万遍，云堂谡谡回天风。

梦禅作画诗龛题，梦禅老年懒于画，余许题诗，则必画之。

前例创始王黄倪。故人坟上木已拱，瞥见遗墨增愁凄。

李君一生爱朋友，求诗乞画年年有。跨驴访我月桥东，称述梦禅不绝口。

梦禅昔日图诗龛，罗聘惊为沈启南。山东亦有云林阁，城北曾无海岳庵。
暮春书怀寄董正翁寺正
舒岳祥（宋代）

寻春曾作太平民，说著花时泪湿巾。
风雨差池桃杏过，山林牢湿鸟乌亲。
书中闷见伤心事，画里思逢避世人。
霄汉故交今隐遁，有山堪买愿为邻。
句
扶杖夫（宋代）

一生甘作扶梨手，万变宁移抱瓮心。
千年
许月卿六（宋代）

千年光景东西汉，一把春风大小乔。
坐啸行吟芳草碧，杜鹃时节雨潇潇。
劳去姬
韩淲（宋代）

香温宝鸭枕痕收，眉黛空攒一点愁。春尽絮飞留不住，乐天犹自说风流。
杂曲歌辞·金殿乐
佚名（隋代）

入夜秋砧动，千门起四邻。不缘楼上月，应为陇头人。
俚言四首哭挽黻廷四哥大人 其三
孙曰秉（清代）

玉垒驰烽日，金川搆衅年。飞刍劳出塞，借箸仗筹边。

裹革言偏验，书旂业竟传。闻鸡怀旧侣，洒泪向秋烟。
阊门外登溪船五首
杨万里（宋代）

上得船来恰对山，一山顷刻变多般。
初堆翠被百千摺，忽拔青瑶三两竿。
夹岸儿童天上立，数村楼阁电中看。
平生快意何曾梦，老向阊门下急滩。
秋声
赵蕃（宋代）

何处忽秋声，千崖万壑并。
不知繇雨故，直觉太清生。
絺綌且重著，褐裘须渐营。
晚禾资秀实，尚有暖而晴。
覆额
屈大均（明代）

覆额兰云渐欲长，未簪花朵髻先香。芙蓉结子何须早，且为佳人一拒霜。
有怀广文俞同年
虞俦（宋代）

祝君努力且加餐，世路羊肠政屈盘。
烹鲤何由问消息，割鸡政自困平单。
书生说食真成癖，俗子疑人莫与看。
搜搅枯肠有文字，玉州犹爱月团栾。
次韵试可同游法王岳寺
释道潜（宋代）

两山脩径尽榛芜，谩诧当年幸翠舆。空睹宸文藏宝构，不逢衲翠话真如。

林深想见灵根茂，地胜宜多隐者居。凉月照人归路好，傍溪嘉树影扶疏。
同子永和贝元复春日韵
李洪（宋代）

杏雨桃鬟一饷红，楞伽三昧旧家风。
江南江北松楸远，泪眼昏花瘴雾中。
夏旱四首
刘克庄（宋代）

甚歉不烦官踏旱，先输莫待吏催租。
辛勤终日拾遗穗，展转通宵据槁梧。
野望
朱锦琮（清代）

旷野萧条暮景悬，眼光尽处地连天。路无马迹多荒草，村有鸡鸣隔翠烟。

近树高于远山顶，朝霞明到夕阳边。肩摩古驿劳迎送，指点归途缓著鞭。
初春晚晴
陆游（宋代）

雪尽冰消敛积威，参差碧瓦带斜晖。
土膏渐释人东作，天气初斜雁北归。
小阁金船尝腊酒，华堂银烛制春衣。
关心虽有寻梅梦，冷蕊幽香事已非。
送郭教授
王庭圭（宋代）

蛮域经年住，飘然见古风。新编文似锦，高论气如虹。

杖屦容追步，箴规有发蒙。方期亲謦欬，吾道又将东。
次韵元舆题王祖圣南涧楼清斯亭二首 其二
郭祥正（宋代）

松径沿溪溪水深，水光澄碧倒松阴。浮杯可酌刘伶酒，坐石仍松靖节琴。

无数轻鸥随出处，几番佳客伴登临。自嗟罗网何时脱，往濯尘缨为一吟。
藤杖
释文珦（宋代）

楖栗古藤杖，偃蹇如虬龙。
伊昔访婚人，得之天柱峰。
眡尔如良朋，出处常相从。
渡水逾万折，穿云或千重。
忽於风雨时，狡狯夸灵踪。
使我失冯倚，瓠落无所容。
四时佳与师徐景阳园堂五首
陆文圭（元代）

溶溶川上花光午，冉冉窗前草色春。
能说此中真中处，圣门只有两三人。
暑甚有怀山居
赵蕃（宋代）

风不能清友病人，睡常忘起更疲神。
世间自有宽凉处，胸次休怀逼仄嗔。
腕倦不胜持羽扇，头童端欲垫纶巾。
归欤旧隐连修竹，幽鸟窥檐席有尘。
题释骖图
刘基（明代）

关中小儿勇而竞，玉帐貔貅三百乘。焉知道上十二牛，皇天默佑周同姓。

绛宫大厉吼如雷，墨车载甲光照䋿。鹰腾二陵间，剑锋白皑皑。

壮士百战脑涂地，元帅束缚坐草莱。俘囚有血堪衅鼓，自分残膏染齐斧。

万死一生直望外，岂意片言由内主。鸿雁曾伤弓，尚为空弮愁。

犀兕脱匣出，闻呼肯回头。河边解骖徒谫谋，舟中稽首心悠悠。

济河封尸勿云晚，此事终作晋国羞。君不见夫差违子胥，空洒姑苏泣。

丈夫深戒妇人仁，养虎遗患悔莫及。
侍宴咏石榴
孔绍安（唐代）

可惜庭中树，移根逐汉臣。
只为来时晚，花开不及春。
游华景洞
张自明（宋代）

拂破苍苔觅旧题，五言觅得晚唐诗。
岩光人忆遗名好，华景天开一段奇。
铁锁掣关躔霹垒，玉梯穿路透瑶池。
古心未展閒游戏，惭愧平生华子期。
和李太白（并叙〔四库原收有太白全诗，今删
苏轼（宋代）

李太白有《浔阳紫极宫感秋》诗，紫极宫，今天庆观也。
道士胡洞微以石本示余，盖其师卓玘之所刻。
玘有道术，节义过人，今亡矣。
太白诗云：“四十九年非，一往不可复。
”今予亦四十九，感之，次其韵。
玉芝一名琼田草，洞微种之七八年矣，云更数年可食，许以遗余。
故并记之。
寄卧虚寂堂，月明浸疏竹。
泠然洗我心，欲饮不可掬。
流光发永叹，自昔非予独。
行年四十九，还此北窗宿。
缅怀卓道人，白首寓医卜。
谪仙固远矣，此士亦难复。
世道如弈棋，变化不容覆。
惟应玉芝老，待得蟠桃熟。
次韵道潜留别为闻庐岳多真隐，故就高人断宿攀。
已喜禅心无别语，尚嫌剃发有诗斑。
异同更莫疑三语，物我终当付八还。
到后与君开北户，举头三十六青山。
佛岩塔
吴栻（宋代）

洒落岩题宴寂高，旋添香火挂青袍。霜头不惧九侯剑，雪臂应青二祖刀。

月照瓦棺服虎兕，风吹石室啸猿猱。檐前旧雨天花处，循想眉间两白毫。
守孙满岁
方回（元代）

升沉荣瘁可须论，古镜当空了不昏。
莫笑今逾六旬叟，颇欣已有两男孙。
特牲与子羞家庙，联骑何人叩圃门。
急扫秋亭具肴果，凉边烂漫倒清樽。
宿沃洲山寺
不详（宋代）

崆峒山叟到江东，荷杖来寻支遁踪。马迹几经青草没，仙坛依旧白云封。

一声清磬海边月，十里香风涧底松。何代沃洲今夜兴，依栏卧听赤诚钟。
送人之洛
刘敞（宋代）

逢人问嵩少，千里驾征轩。倦马夜未寝，鸣蝉秋尚烦。

风烟新洛邑，冠盖上东门。合有西宾问，归时许共论。
二月三日点灯会客
苏轼（宋代）

江上东风浪接天，苦寒无赖破春妍。
试开云梦羔儿酒，快泻钱春药玉船。
蚕市光阴非故国，马行灯火记当年。
冷烟湿雪梅花在，留得新春作上元。
代书寄吴仲权
赵蕃（宋代）

长沙失会面，龙阳将叩门。
君行黄鹤楼，我乃桃花源。
裴回遂两月，问讯非一言。
时时得新作，日日思高轩。
宁知竟相失，有抱阙细论。
闻君方被荐，清庙陈玙璠。
而我政落南，空江撷兰荪。
虽云出处异，得以书疏存。
言之有不尽，笔兮还载援。
惟当道情愫，故尔略寒暄。
资福训童行颂 其十
释怀深（宋代）

一等出家为弟子，事师如事在堂亲。添香换水宜勤谨，自有诸天鉴照人。
和陶读《山海经》
苏轼（宋代）

古强本庸妄，蔡诞亦夸士。
曼都斥仙人，谒帝轻举止。
学道未有得，自欺谁不尔。
稚川亦隘人，疏录此庸子。
月夜
华山老人（明代）

涧水泠泠声不绝，溪流茫茫野花发。

自去自来人不知，归时常对空山月。
雁山夏夜
释元肇（宋代）

浮岚空翠湿衣襟，合涧流泉奏玉琴。古殿芗寒起僧定，莫楼烟重咽钟音。

随风萤火光明灭，得雨芭蕉语浅深。猛省南来二千里，不应翻作兔投林。
犁田行
左辅（清代）

平林月落烟如雾，鬼火星星满归路。断碑衔口不能言，知是何归埋骨处。

青山流水自年年，昔归新冢今归田。纵横白骨已无主，乌犍犁田粪田土。

粪田田肥农喜欢，吁嗟乎，夜长鬼哭天漫漫。
菩萨蛮
苏轼（宋代）

碧纱微露纤纤玉。朱唇渐暖参差竹。越调变新声。龙吟彻骨清。

夜来残酒醒。惟觉霜袍冷。不见敛眉人。胭脂觅旧痕。
九子坡闻鹧鸪
李群玉（唐代）

落照苍茫秋草明，鹧鸪啼处远人行。
正穿诘曲崎岖路，更听钩人格磔声。
曾泊桂江深岸雨，亦于梅岭阻归程。
此时为尔肠千断，乞放今宵白发生。
拟李义山柳枝词五首 其一
陈师道（宋代）

江青沙日暖，雄鸭雌鸳鸯。相看不相识，花晚褪红香。
题城南书院三十四咏 其十六
张栻（宋代）

花柳芳妍十日晴，五更风雨送馀春。莫嫌红紫都吹尽，新绿满园还可人。
蒙才孺伯惠诗颇及参问
葛立方（宋代）

鹤氅蒲团养粹和，冥心十地六波罗。
宦情微似庵摩勒，佛行高於窣堵波。
海裹泥牛端解笑，庵前石镜不须磨。
拟询一句合头语，只恐新罗鹞子过。
松山杏山二首 其二
何栻（清代）

三重冈陇扼西东，八堡旌旂在眼中。大帅不图成阱虎，小人容易化沙虫。

军声尚鼓涛头白，土色疑含战血红。谁信当年全胜地，平原无险众山童。
醉花阴（送夏立夫）
王灼（宋代）

平生五色江淹笔。合占金闺籍。桃李满城春，恨□屏□，只作三年客。

画船暂系河桥侧。一醉分南北。惆怅酒醒时，雨笠风蓑，似旧无人识。
逍遥峰访李覯不遇
饶子尚（宋代）

叠嶂南奔似跃龙，逍遥楼畔识奇踪。
云根盘地三千丈，石徇参奇第一峰。
岁久已知苍藓合，晓来常怪翠云封。
肩舆却过株槎路，曙色岚光隔几重。
秋风辞
刘彻（两汉）

秋风起兮白云飞，草木黄落兮雁南归。
兰有秀兮菊有芳，怀佳人兮不能忘。
泛楼船兮济汾河，横中流兮扬素波。
箫鼓鸣兮发棹歌，欢乐极兮哀情多。
少壮几时兮奈老何！
又送文益兼怀文信文善
戴奎（明代）

天寒冀北野，草黄骐骥空。风吹鸿雁断，相失云万重。

人生笃天伦，所愿出处同。一朝异南北，惆怅成飞蓬。

君不见杨家椿津义让敦，千古共称贤弟昆。又不见淮南俗夫良可鄙，尺布之谣污人耳。

尔今为弟孝友闻，眼中清白贤愚分。思兄不惮万里远，世间骨肉徒纷纷。

陈尔殽，酌尔醴，取乐何妨舣船待。到时二子即相问，予卧祇今茆屋底。

羸躯不解事耕锄，弱子灯窗笑攻苦。时时力疾上高丘，北望长淮泪如雨。
月下口占戏子温
李新（宋代）

桂华已出海边山，雨叶翻光作夜寒。
陶令骨清无鼻息，苦吟休倦倚阑干。
同雪公游千顶纪事十首 其二
释函可（明代）

过桥即是辽阳郭，郭外行过泪已潸。一郡嗷嗷鸿乍集，千年杳杳鹤无还。

才看老女孤坟草，又上前王驻跸山。我倦欲眠依旧土，嶙峋石壁任孤攀。
禅人并化主写真求赞
释正觉（宋代）

清白之标，庄严匪销。
袁安卧雪，许由弃飘。
不萌枝上春苒苒，无影树下秋寥寥。
借伴入廛来买卖，相逢莫怪不相饶。
雪中度冯公岭二绝 其一
郑刚中（宋代）

雪积云腾昼杳冥，万山玉立不胜清。举头祗恐是尺五，松柏已为环佩声。
辛亥三月陪马克脩治书谒天游孙真人方丈阶前牡丹盛开卮酒同玩座中范提点索诗
曹伯启（元代）

拉友寻佳致，琳宫引兴长。服膺思酒圣，拭目待花王。

逝水年华急，行云世态忙。无因驻清景，春色又斜阳。
行迈一首
周紫芝（宋代）

秋山凄无风，木叶寒自萎。羁客不得归，行迈日靡靡。

瘦马嘶暮涂，忍饥渡寒水。落日晚更明，栖鸟惊复起。

人生各有求，谁能异生死。行行重行行，辛苦那得尔。

乱石摧前辀，旋车亦当止。饥寒苦见驱，临风一长喟。
挽刘廉使楚奇
邓雅（元代）

白鹭青原钟淑气，凤凰芝草见祯祥。朝廷有道需才杰，岭海无虞佐宪纲。

暂假风霜清瘴疠，祗将忠孝感穹苍。岁寒共喜坚松柏，世事那知变海桑。

慷慨捐躯探虎穴，凄凉归骨葬螺冈。忠魂万古留遗恨，潜德千年有耿光。

许远不忘唐社稷，苏卿犹著汉文章。哀歌有尽情无尽，稍稍悲风起白杨。
次韵南京道中
洪适（宋代）

密叶成阴行路宽，鸠鸣莺啭足开颜。半涂泥滑夜来雨，数片云开何处山。

薄暮每寻樽俎共，残春能伴节旄还。尘襟好濯西湖水，偷取禅房一日闲。
龙母黄孺人六十
罗洪先（明代）

不负夫君托，能成令子才。断机知学进，减食为宾来。

庭桂秋芳满，江鱼晓燕开。愿言萱背永，常献菊花杯。
题竹轩诗
华镇（宋代）

岁寒青松青，落落惟修竹。烟叶舒青翠，风茎戛苍玉。

高标契嘉士，暂挹情已足。况复清阴中，耽耽有华屋。

屋下富经史，埙篪韵方睦。啄食日已肥，文綵更繁缛。

侧聆箫韶奏，联翩赴清曲。秋色正萧疏，庭宇清以肃。

且复绕修林，采采黄金菊。莫学山阳客，颠倒困醽醁。
明堂侍祠十绝
王庭（宋代）

礼行肆类又称禋，喜见承平景铄信。
堪笑汉人夸肸饰，何如明德达精纯。
壬寅和谢拙逸寄芳洲韵
徐瑞（宋代）

尘埃野马谩劳形，远想高标愧此生。已许过从陪杖屦，敢辞来往涉途程。

幔亭山色长如画，破衲秋风自有情。更待焚香参太极，朱弦端为发奇声。
阅道书
卫宗武（宋代）

抱璞含和道俗同，寥寥万代想皇风。
后来贤智知多少，未似当年牧马童。
答沂州吏
王老志（宋代）

多年退罢老公人，手种桑麻数百根。尽是笔头挼撚得，一枝枝上有冤魂。
客滞
董嗣杲（宋代）

粹容成槁木，浮迹类流萍。
天地春明净，江山晚晦冥。
花芒环野茜，柳桁接檐青。
淹滞知何事，思归梦短亭。
八声甘州·渺平沙
赵功可（宋代）

渺平沙、莽莽海风吹，一寒气崔嵬。耿长天欲压，河流不动，云湿如灰。帝敕冰花剪刻，飞瑞上燕台。马上行人笑，万玉堆豗。滉漾天衔晴昼，料酒楼歌馆，都是春回。喜丰年有象，贺表四方来。仗下貂裘茸帽，拥千宫、齐上紫金杯。明朝起，江南驿史，来进宫梅。
野花叹
文同（宋代）

昨看百草抽新芽，今看草开新花。
岩隈水侧自成列，红丑紫贱何交加。
东皇施恩岂不溥，随所付受无少差。
尔之琐细亦蒙被，尽使奋发争春华。
织丛密蔓不可数，竞起涂抹如柔夸。
妖莺冶蝶不尔顾，去尔自欲寻名葩。
尔知有艳贵尔否,歌管匝树侯王家。尔徒此地弄颜色，
只自狼籍随泥沙。何当照水自窥览，
枝赧叶惧相藏遮。晚权无限晒残日，
索酒为尔成吁嗟。
思白兔杂言戏答公仪忆鹤之作
欧阳修（宋代）

君家白鹤白雪毛，我家白兔白玉毫。谁将赠两翁，谓此二物皎洁胜琼瑶。

已怜野性易驯扰，复爱仙格何孤高。玉兔四蹄不解舞，不如双鹤能清嘷。

低垂两翅趁节拍，婆娑弄影誇娇饶。两翁念此二物者，久不见之心甚劳。

京师少年殊好尚，意气横出争雄豪。清樽美酒不辄饮，千金争买红颜韶。

莫令少年闻我语，笑我乖僻遭讥嘲。或被偷开两家笼，纵此二物令逍遥。

兔奔沧海却入明月窟，鹤飞玉山千仞直上青松巢。

索然两衰翁，何以慰无憀。纤腰绿鬓既非老者事，玉山沧海一去何由招。
蓬州杜使君洪道屡称我于诸公闻之愧甚赋诗答谢之
唐庚（宋代）

去天一尺古蓬州，年来除守得胜流。渠家本是城南杜，诗律贤我三千筹。

如此才高却解事，入眼人才皆可意。他邑犹分刺史天，片言每为将军地。

故应怜我退无田，力相推挽令向前。傍人闻说皆抚掌，竹竿那使鲇鱼缘。
诸生助移大门诗以劳焉
吴与弼（明代）

贻厥云仍百世谋，青山绿水兴悠悠。寒泉细汲芸窗砚，各赋新章答胜游。
故大学士陕甘总督三等忠勤伯黄廷桂
弘历（清代）

西陲用兵时，军需信要务。统勋既罢斥，特用就熟路。

擘画实尽劳，诸事皆弗误。而以民为重，从不加征赋。

遇灾仍赈恤，入告直陈故。可比主吏萧，关中勤供输。

以此论功勋，章服锡异数。为政颇尚严，赫赫名久著。

然而公无私，任劳任怨素。两朝所造就，似此诚罕遇。
栋塘行赠李封君
顾璘（明代）

山翁种栋野塘上，岁久根株如邓林。高标上拂星汉迥，长枝下邓千人阴。

气凌风雨力排荡，根盘厚地穷幽深。甬水回波恣润泽，龙山飞翠连萧森。

玄蚁移封不敢近，游龙挂影时兴霖。白鹤生子于其上，露下青天扬远音。

山翁依之结茆屋，百里亭亭望乔木。手校诗书课子孙，身备人伦化乡曲。

万石何惭古朴风，太丘善变浇漓俗。憩阴看山谁与语，投竿取鱼非所欲。

有子乘骢清四方，顾此讴吟意恒足。君不闻陶令五柳垂清风，王氏植槐生上公。

李翁之栋兼二美，家声世泽何终穷。
渔父四时歌 其三
周必大（宋代）

世人只咏江如练，此景何曾眼中见。露零月白人已眠，万顷风光侬自占。

尊鲈况复生计优，酒醒还醉馀何求。有时閒看飞鸿字，斜倚篙竿不掉头。

晓来谁误招招渡，一笑夤缘苇间去。
送全禅者为普慧胜长老专使下书回
释怀深（宋代）

独秀峰前一朵春，为传消息岂辞辛。归祏觅取住山斧，作个丛林向上人。
寄倪元镇六首 其五
王畦（元代）

种朮耕云不厌勤，林间著我作閒人。渔矶沙渚江洲上，极目天涯总是春。
夜句三首
陈师道（宋代）

老树仍孤秀，秋蟾只独明。
何须夜来雨，郤听枕前声。